《钱塘十咏 其六 两峰白云》
元代·凌云翰

南山雪接北山松，云气何曾离两峰。无色飞扬常类鹤，有时变化忽从龙。

乐天偶向诗中道，弘景还于岭上逢。忽忆鄱阳亲舍远，凭高望极几千重。

作者简介：浙江仁和人，字彦翀。博览群籍，通经史，工诗。元至正间举人。洪武初以荐，授成都府学教授。后坐事谪南荒。有《柘轩集》。